আমাদের প্রিয়নবী (স.) প্রত্যেক বছর রজব মাস এলে দোয়া করতেন, আল্লাহুম্মা বারিকলানা ফি রজাবা ও শাবানা ওয়াবাল্লাগনা ইলা শাহরি রমাজানা অর্থাত্ হে আল্লাহ, আমাকে রজব ও শাবানে বরকত দাও এবং রমজান পর্যন্ত পৌঁছে দাও। অন্যান্য সময় তিনি এ ধরনের দোয়া করে কোন মাস পাওয়ার জন্য প্রত্যাশা করতেন না। সে কারণে আমরা ও রাসূলূল্লাহর মতো এখন  থেকে এই দোয়া করতে পারি। তাছাড়া এই রজব মাসের ২৭ তারিখে বিশ্বের সবচেয়ে আশ্চর্যজনক ঘটনার অবতারণা হয় যে সময়কে রাসুল (স.) আমূল হুযন বা শোক-দুঃখের বছর বলেছেন। কেননা, এ বছরই রাসূলের (স.) প্রাণপ্রিয় স্ত্রী খাদিজা ও চাচা আবু তালেবের ইন্তেকাল হয়। অন্যদিকে, মক্কার অবিশ্বাসীরা তাদের নির্যাতনের মাত্রা বাড়িয়ে দেয়। রাসূল (স.) তখন এতটাই হতবিহ্বল হয়ে পড়ছিলেন যে, তার একান্ত সান্ত্বনা দেয়ার প্রয়োজন হয়ে পড়েছিল। কারণ, যার মাধ্যমে দ্বীন ইসলামের আলো বিশ্বময় ছড়িয়ে পড়বে তার মন ভাঙা হলে চলবে না। তাই আল্লাহ তায়ালা প্রিয় হাবিবকে  মেরাজের মাধ্যমে তার সান্নিধ্যে উঠিয়ে নিয়ে একান্ত সান্ত্বনা দিয়েছেন এবং এমন সব অধ্যাদেশ দান করেছেন, যা তাঁর ও তাঁর উম্মতদের জন্য অপরিহার্য ছিল।